ตลท.เจรจา 2 บลจ.ตั้งกองทุนลงทุนหุ้น mai คาดเห็นความชัดเจนครึ่งหลังปีนี้
ตลท.เจรจา 2 บลจ.ตั้งกองทุนลงทุนหุ้น mai คาดเห็นความชัดเจนครึ่งหลังปีนี้
26 มี.ค. 2558

นายประพันธ์ เจริญประวัติ ผู้ช่วยผู้จัดการ ตลาดหลักทรัพย์แห่งประเทศไทย(ตลท.) และผู้จัดการ ตลาดหลักทรัพย์ เอ็ม เอ ไอ (mai) กล่าวว่า ขณะนี้อยู่ระหว่างเจรจากับบริษัทหลักทรัพย์จัดการกองทุน(บลจ.) อยู่ 2 แห่งหาแนวทางในการจัดตั้งกองทุนเพื่อให้นักลงทุนสถาบันมาลงทุนในบริษัทจดทะเบียนในตลาดฯ mai โดยคาดว่าจะได้เห็นความชัดเจนในช่วงครึ่งปีหลังนี้ เพื่อเป็นแนวทางยกระดับตลาด mai ให้มีความน่าสนใจมากยิ่งขึ้น เนื่องจากหุ้นในตลาด mai มีความน่าสนใจและมีโมเดลธุรกิจที่ดีอยู่
ทั้งนี้ ทาง ตลท.มีการพิจารณาอย่างรอบคอบที่จะอนุญาตให้บริษัทเข้ามาจดทะเบียนเพื่อยกระดับตลาดฯ mai อย่างยั่งยืน โดยคาดว่าช่วงครึ่งปีหลังจะมีบริษัทเข้ามาจดทะเบียนอีกราว 10 บริษัท ซึ่งน่าจะเป็นไปตามแผนที่จะมีบริษัทเข้ามาจดทะเบียนไม่ต่ำกว่า 20 บริษัทในปีนี้ โดยปัจจุบันตลาด mai มีบริษัทจดทะเบียน 113 บริษัท